text: চড়ছে রাজনীতির পারদ! অমিত শাহের রাজ্য সফরে বাড়তি নিরাপত্তার ব্যবস্থা– News18 Bengali
  চড়ছে রাজনীতির পারদ! অমিত শাহের রাজ্য সফরে বাড়তি নিরাপত্তার ব্যবস্থা
  Bangla Editor |	News18 Bangla | December 17, 2020, 6:16 PM IST
  বিজেপি সভাপতি জে পি নাড্ডার কনভয়ে হামলার জের৷ এবার স্বরাষ্ট্রমন্ত্রী অমিত শাহের পশ্চিমবঙ্গ সফরের সময় তাই বাড়তি সতর্ক কেন্দ্রীয় নিরাপত্তা এজেন্সিগুলি৷ কোনও রকমের বিচ্ছিন্ন ঘটনাও যাতে না ঘটে, তা নিশ্চিত করতে স্বরাষ্ট্রমন্ত্রীর সফরের সময় নিরাপত্তা রক্ষীর সংখ্যাও বাড়ানো হচ্ছে৷
  স্বরাষ্ট্রমন্ত্রীর সফর এবার পুুরোটাই রাজনৈতিক৷ তাঁর এই সফরের সময়ই বিজেপি-তে যোগ দেওয়ার কথা শুভেন্দু অধিকারীর৷ ফলে এই সফর ঘিরে রাজনৈতিক উত্তাপও তুঙ্গে থাকবে৷ তাই যাত্রা পথ থেকে শুরু করে সভাস্থল, সর্বত্রই অতিরিক্ত সতর্কতা অবলম্বন করা হচ্ছে৷
  কেন্দ্রীয় বাহিনীর জওয়ানরা ছাড়াও রাজ্য সশস্ত্র পুলিশের অতিরিক্ত বাহিনী মোতায়েন করা হচ্ছে৷ অমিত শাহকে ঘিরে থাকা নিরাপত্তারক্ষীদের বলয় এবং তাঁর সফরের সময় মোতায়েন করা নিরাপত্তা রক্ষীর সংখ্যা উল্লেখযোগ্য ভাবে বৃদ্ধি পাচ্ছে
  রাজ্যের তরফে অমিত শাহের নিরাপত্তায় কী ব্যবস্থা নেওয়া হচ্ছে, তা জানতে চেয়ে সিআরপিএফ-এর তরফে রাজ্যের ডিজি-কে চিঠিও দেওয়া হয়েছে৷ আগামী ১৯ এবং ২০ ডিসেম্বর রাজ্যে আসছেন অমিত শাহ৷
  কেন্দ্রীয় স্বরাষ্ট্রমন্ত্রী যেখানে যেখানে যাবেন, আগে থেকে সেখানে রেইকি করবে তাঁর নিরাপত্তার দায়িত্বে থাকা কেন্দ্রীয় এজেন্সিগুলি৷ আইনশৃঙ্খলা পরিস্থিতির উপরেও নজর রাখার জন্য স্থানীয় প্রশাসনকে নির্দেশ দেওয়া হয়েছে৷